Hou jou tiener se liefdestenkie vol – praat haar liefdestaal - Jou Gesin | Solidariteit WêreldJou Gesin | Solidariteit Wêreld
Tuis › Artikels › Hou jou tiener se liefdestenkie vol – praat haar liefdestaal
Woensdag, Junie 20th, 2018
Volgens Gary Chapman is liefde die mees fundamentele boublok van ouer-tiener-verhoudings.
Die meeste ouers is lief vir hul tieners, tog kla tieners dikwels dat dit nie vir hulle so voel nie. Dis omdat ouers nie weet wat hul tieners se liefdestaal is nie en gevolglik hulle liefde op die verkeerde manier kommunikeer. Daarom bly hulle liefdestenkie leeg.
Chapman onderskei vyf liefdestale – opbouende woorde, fisieke aanraking, gehaltetyd, diensbaarheid en geskenke.
Opbouende woorde: Eerstens is daar woorde van lof deur erkenning te gee en haar te prys vir dit wat bereik is. Verwys na ʼn spesifieke situasie of insident. Indien die eindresultaat nie na wense is nie, prys ten minste haar poging. En wees opreg – tieners weet wanneer jy die heuningkwas gebruik. Sê gereeld: “Ek is lief vir jou” of “Ek geniet dit om by jou te wees”. Opbouende woorde maak dikwels ʼn groter indruk wanneer dit in die teenwoordigheid van ander uitgespreek word.
Deur fisieke aanraking kan ouers emosioneel met hul tieners kommunikeer, maar dit hang af waar, wanneer en hoe jy haar aanraak. ʼn Drukkie voor maats kan dalk jou tiener verleë laat voel. Doen dit eerder in die privaatheid van jul huis of in die teenwoordigheid van gesinslede. Wanneer sy ʼn prestasie behaal het, of bloot net in ʼn goeie luim is, is ʼn drukkie gewoonlik welkom. En natuurlik ook wanneer sy mislukking, teleurstelling of hartseer beleef. Hoe jy dit doen, word deur jou tiener se voor- en afkeure bepaal. Jy sal gou agterkom wat haar voor- en afkeure is. Dit kan enigiets wees van hare streel, ʼn drukkie, ʼn klop op die skouer of ʼn ligte pomp in die ribbes in die verbygaan.
Gehaltetyd beteken om vir jou tiener jou onverdeelde aandag te gee. Hierdie liefdestaal kan ure in beslag neem. Jou tiener moet voel dat sy die middelpunt van jou aandag is. Dit kan geskied by wyse van gehaltegesprekke in ʼn atmosfeer van toegeneentheid en aanvaarding. Gesamentlike aktiwiteite is een van die mees aangename maniere om gehaltetyd saam te bestee. Doen dinge saam met haar waarvan sy hou – gaan fliek, maak saam kos, gaan ry saam fiets. Woon sport- en kultuurbyeenkomste waaraan sy deelneem by. Betrek haar by die beplanning eerder as om te sê: “Ons gaan ‘dit’ of ‘dat’ doen en jy moet saamkom”.
Diensbaarheid: Baie tieners beskou dit as ʼn blyk van liefde wanneer hulle ouers dinge vir hulle doen. Soms voel ouers meer soos slawe as liefdevolle dienaars, veral met alledaagse take soos die pak van kosblikke, rondkarwei na skool- en ander aktiwiteite en wasgoed was. Baie tieners aanvaar hierdie dinge as vanselfsprekend en sê dikwels selfs nie eens dankie nie. Vir ʼn tiener wie se liefdestaal diensbaarheid is, sal die geringste gebaar van diensbaarheid haar liefdestenk vol hou, mits jy dit uit liefde Om vir jou tiener te leer om byvoorbeeld kos te maak of haar fiets te herstel is ʼn betekenisvolle vorm van diensbaarheid.
Geskenke: ʼn Geskenk is ʼn sigbare, tasbare bewys van emosionele liefde en hoef nie noodwendig duur te wees nie. Dis nie iets wat die tiener verdien nie, maar hiermee wys jy onvoorwaardelike liefde. Dit sluit verjaardag- of Kersgeskenke uit. Met hierdie geskenke sê jy: “Ek is lief vir jou”. Tieners hou daarvan as die oorhandiging van die geskenk met seremonie of ʼn ritueel en toepaslike woorde gepaard gaan. Dikwels is dit iets wat vir die ouer sentimentele waarde het, soos ʼn stukkie juweliersware, ʼn boek of Bybel, ʼn seëlversameling, of ʼn CD van haar gunstelingsanger, of iets wat spesiaal vir haar gekoop is omdat jy weet sy sal daarvan hou en waarde daaraan heg. Hierdie geskenke word simbole van liefde in die hart van jou tiener.
Indien hierdie jou eerste kennismaking met die konsep van liefdestale is en jy wil bepaal wat jou tiener se liefdestaal is, doen dit só:
Vra vrae soos: Wie is jou beste vriend en waarom? Hoe sal jy vir Ouma wil wys dat jy haar lief het? Haar antwoorde sal aandui wat haar liefdestaal is.
Let bewustelik op na jou tiener se gedrag. Kyk hoe sy liefde en waardering aan ander betoon. Dis gewoonlik die manier waarop sy liefde wil ontvang. Let ook op die dinge waaroor jou tiener kla, of dit wat sy gereeld versoek.
Fokus vir ʼn tyd lank elke week op ʼn ander liefdestaal en let op hoe sy daarop reageer. Haar reaksie sal toon watter een haar primêre liefdestaal is.
Ontdek jou tiener se liefdestaal, kommunikeer dit op haar emosionele vlak en ervaar hoe jul verhouding ʼn hupstoot kry.
Chapman, Gary. 2005. Vyf tale van die liefde van tieners. CUM (Vertaal deur Emmerentia Steyn)